Document ID: /roh_data/filtered/fineweb-2-filterrobots_roh.jsonl.gz/24213

Pervia da la gronda concurrenza n’èsi sco cineast pitschen betg simpel da dumagnar l'agen film en ils kinos. A la cineasta rumantscha, Susanna Fanzun èsi gartegià da vegnir cun ses film «Kühe, Käse und 3 Kinder» en ils kinos la stad passada. Ella ha elegì la via sur il distributur. Quai vul dir ch'ella ha preschentà ses film, oriundamain producì per la televisiun ad in distributur da films e quel era da l'avis ch'i valia da mussar il film en ils kinos.
Ina chaussa da fortuna
Quella via dovra dentant spezialmain fortuna perquai che normalmain cumenza la collavuraziun tranter distributur e cineast gia durant la producziun dal film e betg pir cura ch'il film è gia finì sco en il cas da Susanna Fanzun.
E tiers vegn che p. ex il distributur da Susanna Fanzun elegia be mintgamai dus films finids ad onn. Pia cleramain ina chaussa da fortuna sch'ins resguarda ch'ils responsabels guardan mintga di films da cineasts che avessan gugent che lur film vegnissan en ils kinos
Ubain far sez tut
La cineasta/il cineast po natiralmain er far sez tut la lavur en connex cun il kino. La lavur da contactar tut ils kinos che vegnissan en dumonda e l'entira lavur da promoziun dovra dentant bler temp. E quel n'han blers cineasts betg anc sper la lavur da reschia e da producziun.
Blers films da kino na dessi betg senza la televisiun.
La televisiun è savens co-producenta da films da kino. Be uschia possian blers films insumma vegnir finanziads, di Susanna Fanzun. In film da kino rendi numnadamain be sch'el saja propi in grond success. Daners portia la vendita da dvds ed ils films che vegnian chargiads giu.
.